**1.melléklet a 13/2018.(XII.27.) önkormányzati rendelethez**

**Az Állandó Bizottságok részletes feladata és hatásköre**

**A**

**ÜGYRENDI BIZOTTSÁG**

**I.**

**Feladat- és hatásköre**

1. dönt a hatáskörébe utalt ügyekben,
2. a Képviselő-testület döntéseinek előkészítése érdekében megvitatja, és állást foglal a feladatkörébe tartozó ügyekben,
3. benyújtja az üléstervben meghatározott, a feladatkörébe tartozó előterjesztéseket,
4. állást foglal a feladatkörébe tartozó előterjesztésekkel kapcsolatosan,
5. közreműködik az önkormányzati rendeletek és határozatok előkészítésében,
6. javaslatot tesz a Képviselő-testület hatáskörébe tartozó, és a bizottság feladatkörét érintő személyi kérdésekben.
7. Vizsgálja a Képviselő-testület tagjai megbízatásának törvényességét, összeférhetetlenségi, méltatlansági ügyeit.
8. Ellátja a Képviselő-testület működésénél a titkos szavazás lebonyolítását.
9. Kezdeményezheti a fegyelmi eljárás lefolytatását a polgármester ellen.

**II.**

**Az Ügyrendi Bizottság által/ a bizottság állásfoglalásával benyújtható előterjesztések**

**1.)** Az Ügyrendi Bizottság benyújtja:

a) a Szabolcs-Szatmár-Bereg Megyei Kormányhivatal, valamint egyéb, az önkormányzatok törvényes működése tekintetében hatáskörrel rendelkező szerv által jelzett, a Képviselő-testület és bizottságai jogszabálysértő döntésére vonatkozó felhívását, észrevételét tartalmazó előterjesztéseket,

b) az összeférhetetlenség megállapítására irányuló kezdeményezés kivizsgálását követően amennyiben szükséges, az összeférhetetlenségről szóló Képviselő-testületi döntés-tervezetét tartalmazó előterjesztéseket,

c) a méltatlanság megállapítására irányuló kezdeményezés kivizsgálását követően amennyiben szükséges, a méltatlanságról szóló Képviselő-testületi döntés-tervezetét tartalmazó előterjesztéseket,

**2.)** Az Ügyrendi Bizottság véleményt nyilvánít, illetőleg állást foglal:

a) érdekképviseleti szervezethez való csatlakozás tárgyú előterjesztésekkel kapcsolatosan,

b) a rendőrkapitány Képviselő-testület elé kerülő beszámolója tárgyú előterjesztésekkel kapcsolatosan,

c) a Jegyző Közös Önkormányzati Hivatal működéséről szóló, a Képviselő-testület elé kerülő beszámolója tárgyú előterjesztésekkel kapcsolatosan,

d) egyéb személyi kérdéseket érintő Képviselő-testületi előterjesztésekkel kapcsolatosan,

e) az önkormányzat nemzetközi külkapcsolatait, testvérközségi kapcsolatait, nemzetközi szervezetekben való részvételét érintő Képviselő-testületi előterjesztésekkel kapcsolatosan,

**B**

**Vagyonnyilatkozatokat Vizsgáló Bizottság**

**I.**

**Alapvető feladatai**

a) Nyilvántartja, kezeli és ellenőrzi a Képviselő-testületi tagok és a hozzátartozóik vagyonnyilatkozatait, lefolytatja a vagyonnyilatkozattal kapcsolatos eljárást az Mötv.-ben és e rendeletben foglalt szabályok alapján.

b) Kivizsgálja a vagyonnyilatkozattal kapcsolatos bejelentéseket.

**II.**

**A Vagyonnyilatkozatokat Vizsgáló Bizottság által/ a bizottság állásfoglalásával benyújtható előterjesztések**

A Vagyonnyilatkozatokat Vizsgáló Bizottság véleményt nyilvánít, illetőleg állást foglal a feladatkörébe tartozó Képviselő-testületi előterjesztésekkel kapcsolatosan, illetőleg a vagyonnyilatkozattal kapcsolatos bejelentések kivizsgálását követően az eljárás eredményéről a Képviselő-testületet tájékoztatja, az erre vonatkozó előterjesztést benyújtja.

# III.

**A vagyonnyilatkozatok kezelésével, nyilvántartásával kapcsolatos feladatai**

1. Felhívja a kötelezettet a vagyonnyilatkozat tételére.
2. Igazolást ad ki a kitöltött vagyonnyilatkozatok átvételéről.
3. Nyilvántartást vezet az átvett vagyonnyilatkozatokról, továbbá az azokhoz kapcsolódó egyéb iratokról.
4. Gondoskodik a polgármesteri, alpolgármesteri és a képviselői vagyonnyilatkozatok hozzáférhetővé tételéről.
5. Gondoskodik a vagyonnyilatkozat kezelésére, adatvédelmére vonatkozó technikai szabályok betartásáról.
6. A vagyonnyilatkozattal kapcsolatos eljárás esetén felhívja az érintettet az ellenőrzéshez szükséges azonosító adatok közlésére.
7. Ellátja a vagyonnyilatkozatok ellenőrzésével kapcsolatos feladatokat,

**IV.**

**A vagyonnyilatkozat benyújtásával kapcsolatos szabályok**

1. A kitöltéskori állapotnak megfelelő adatok alapján kitöltött képviselői- és hozzátartozói vagyonnyilatkozatok egy példányát a Közös Önkormányzati Hivatalban – egy előre meghatározott és közölt időpontban – a Bizottság elnöke veszi át, és igazolást állít ki azok átvételéről.
2. A Képviselő-testületi tag a saját és a hozzátartozói vagyonnyilatkozatát külön-külön borítékban adja át a Bizottság elnökének.
3. A Képviselő-testületi tag vagyonnyilatkozatának átvétele névvel ellátott nyílt borítékban, a hozzátartozói vagyonnyilatkozat átvétele névvel ellátott, lezárt, az átvételkor a Közös Önkormányzati Hivatal körbélyegzőjével lepecsételt borítékban történik.

**V.**

**A vagyonnyilatkozatok kezelésének szabályai**

1. A vagyonnyilatkozatokat az egyéb iratoktól elkülönítetten kell kezelni, azokat a jegyző által kijelölt biztonsági zárral ellátott helyiségben, lemezszekrényben kell tárolni.
2. A vagyonnyilatkozatokról, és az ellenőrzési eljárásról nyilvántartást kell vezetni.
3. A vagyonnyilatkozatokkal kapcsolatos iratokat iktatni kell. Az iktatást külön gyűjtőszámra és a szükséges számú alszámra kell elvégezni.

**VI.**

**Felelősségi szabályok**

1. A vagyonnyilatkozatokkal kapcsolatos adatok védelméért, az adatkezelés jogszerűségéért a Bizottság felelős.
2. A Képviselő-testületi tagfelelős azért, hogy az általa bejelentett adatok hitelesek, pontosak, teljes körűek és aktuálisak legyenek.
3. A vagyonnyilatkozatok technikai kezelése szabályainak megtartásáért a jegyző felelős.

**2.melléklet a 13/2018.(XII.27.) önkormányzati rendelethez**

**A Képviselő-testület által a polgármesterre átruházott hatáskörök jegyzéke**

1. A 9/2010.(VII.2.) mezőladányi önkormányzati rendelet 9.§ (5) bekezdése értelmében:

„Közterület elfoglalni a rendeltetésétől eltérő célra és más módon használni az önkormányzat hozzájárulásával szabad. A hozzájárulást a **polgármester** adja meg.”

2. A 12/2000.(IX.5.) mezőladányi önkormányzati rendelet 5.§ (1) bekezdése értelmében:

„Mezőladány község **polgármestere** (a továbbiakban: polgármester) a 2. §. (1) bekezdésében felsorolt ünnepeken kívül is elrendelheti Mezőladány közterületeinek teljes vagy részleges fellobogózását.”

3. A 12/2000.(IX.5.) mezőladányi önkormányzati rendelet 5.§ (2) bekezdése értelmében:

„A közterületek közül azokat, melyeket az ünnepi esemény jellegéhez képest fel kell lobogózni, a **polgármester** határozza meg.”

4. A 12/2000.(IX.5.) mezőladányi önkormányzati rendelet 6.§-a értelmében:

„Magyarország történelmének tragikus eseményei, valamint köztiszteletben álló, így különösen a Magyar Köztársaság közjogi méltóságai, a választókörzet országgyűlési képviselői, a Szabolcs-Szatmár-Bereg Megyei Közgyűlés tagjai, valamint a helyi települési képviselők elhunyta, vagy tömegszerencsétlenség esetén a **polgármester** elrendelheti az Önkormányzati tulajdonban lévő középületek, közterületek gyászlobogóval való fellobogózását.”

5.A 15/2000.(X.3.) mezőladányi önkormányzati rendelet 24.§ (5) bekezdése értelmében:

„A köztemető nyitvatartási idejét – az évszakokhoz és a szokásokhoz igazodva – a **polgármester** határozza meg.”

6.Az 1/2015.(II.16.) mezőladányi önkormányzati rendelet 20.§-a értelmében:

„A Képviselő-testület felhatalmazza a **polgármestert,** hogy a nettó 5 millió forint összeghatárt meg nem haladó értékű, az önkormányzat költségvetésében meghatározott beruházások, felújítások, árubeszerzések, továbbá a szükséges karbantartások megvalósítása érdekében a Képviselő-testület külön felhatalmazása nélkül kötelezettségeket vállaljon, kivitelezőkkel megállapodást kössön.”

7.A 4/2015.(III.2.) mezőladányi önkormányzati rendelet 1. mellékletében foglaltak értelmében:

A Képviselő-testület az alábbi szociális ellátásokkal kapcsolatos hatásköröket ruházza át a polgármesterre:

* 1. Rendkívüli települési támogatása temetési költségek támogatása címén,
  2. Települési támogatás a lakhatáshoz kapcsolódó rendszeres kiadások támogatása címén
  3. Települési támogatás a 65. életévét betöltött személyek hulladékkezelési közszolgáltatási díjának eseti támogatása címén,
  4. Köztemetés.

8. A 2/2013.(II.4.) mezőladányi önkormányzati rendelet 16.§ (3) bekezdése értelmében:

„A Képviselő-testület az alább felsorolt tulajdonosi jogok és kötelezettségek tulajdonosi joggyakorlására a **polgármestert** hatalmazza fel:

a) a Képviselő-testület által szövegszerűen elfogadott szerződések aláírása;

b) a Képviselő-testület szerződéskötésről szóló döntése alapján, amennyiben a testület a szerződést nem szövegszerűen fogadta el, az önkormányzati határozat keretei között a szerződés szövegének megállapítása, elfogadása, a szerződés aláírása;

c) az önkormányzat vagyonának, továbbá jogos érdekeinek védelme céljából szerződés felbontására, vagy megszüntetésére irányuló jognyilatkozatok megtétele, az önkormányzat igényeinek érvényesítését célzó jognyilatkozatok kiadása;

d) az önkormányzati igények érvényesítése, a tulajdonost megillető nyilatkozattételi jog gyakorlása az önkormányzat jogvédelme érdekében közigazgatási, peres, vagy nem peres eljárás megindítása;

e) közművezetékek elhelyezése céljára vezetékjogot, szolgalmi jogot, vagy közérdekű használati jogot biztosító szerződések megkötése , feltéve, hogy e jogok biztosítása nem eredményez változást, vagy korlátozást az érintett ingatlanok településrendezési terv szerinti felhasználhatóságában;

f) az önkormányzat tulajdonában lévő épületek eseti jelleggel, kizárólag határozott időre történő bérbeadására vonatkozó bérleti szerződés megkötése, amennyiben a bérletből származó bevétel a szerződés időtartama alatt a 100 000 Ft-ot nem haladja meg.”

# 9. A 14/2013.(IX.30.) mezőladányi önkormányzati rendelet 6. §-a értelmében

„A képviselő-testület a közterület filmforgatási célú használatával kapcsolatos hatósági szerződés jóváhagyásával kapcsolatos hatáskörét a **polgármesterre** ruházza át.”

# 10. A helyi közutak tekintetében az önkormányzati közútkezelői hozzájárulások kiadásával kapcsolatos alábbi hatáskörök:

a) a közút lezárása vagy forgalmának korlátozása (elterelése) a közúton folyó munka, a közút állagának védelme, a közúti forgalom biztonsága vagy időjárási körülmények miatt.

b) a megrongálódott közút kijavítása, a közút forgalmának biztonságát veszélyeztető helyzet elhárítása a kijavításig és a veszélyhelyzet elhárításáig a forgalomban résztvevők tájékoztatása, szükség esetén sebesség- vagy súlykorlátozás elrendelése, illetőleg a közút lezárása.

c) a közút felbontásához, annak területén, az alatt vagy felett építmény vagy más létesítmény elhelyezéséhez, a közút területének egyéb nem közlekedési célú elfoglalásához közútkezelői hozzájárulás kiadása.

d) a közút területének nem közlekedési célú igénybevétele valamely hatóság engedélyéhez kötött építmény elhelyezése céljára közútkezelői hozzájárulás kiadásával kapcsolatos feladatok.

e) útcsatlakozás létesítésével, felújításával, korszerűsítésével, fenntartásával, áthelyezésével, megszüntetésével kapcsolatos közútkezelői feladatok.

f) a közút műtárgyának minősülő burkolat árokba, csatornába vagy más vízelvezető létesítménybe a közút területén kívüli területekről származó vizek bevezetéséhez szükséges közútkezelői feladatok.

g) külterületen a közút tengelyétől számított ötven méteren, autópálya, autóút és főútvonal esetén száz méteren belül építmény elhelyezéséhez, bővítéséhez, kő, kavics, agyag, homok és egyéb ásványi nyersanyag kitermeléséhez, valamint a közút területének határáról számított tíz méter távolságon belül fa ültetéséhez vagy kivágásához közútkezelői hozzájárulás kiadása.

h) belterületen – a közút mellett – ipari, kereskedelmi, vendéglátó-ipari, továbbá egyéb szolgáltatási célú építmény építéséhez, bővítéséhez, rendeltetésének megváltoztatásához, valamint a helyi építési szabályzatban, vagy a szabályozási tervben szereplő közlekedési és közműterületen belül nyomvonal jellegű építmény elhelyezéséhez, bővítéséhez, továbbá a közút területének határától számított két méter távolságon belül fa ültetéséhez vagy kivágásához közútkezelői hozzájárulás kiadása.

i) kezelői hozzájárulás kiadás, amennyiben az elhelyezendő létesítmény dőlési távolsága a közút határát keresztezi.

1 A 11/2019.(X.21.) mezőladányi ör-el módosított és egységes szerkezetbe foglalt szöveg.

Hatályos: 2019. október 21.-én 17 óra 30 perctől